กทม.แจงพบ “คลัสเตอร์บางแค” 191 ราย รอผลตรวจอีก 70 คน
กทม.แจงพบ “คลัสเตอร์บางแค” รวม 191 ราย รอผลตรวจพนักงานรถเมล์อีก 70 คน
7 พ.ค. 2564

ผู้สื่อข่าวรายงานว่า เฟซบุ๊ก ร.ต.อ.พงศกร ขวัญเมือง โฆษกกรุงเทพมหานคร โพสต์ข้อความชี้แจงกรณีข่าวพบคลัสเตอร์ผู้ติดเชื้อในห้างสรรพสินค้าย่านบางแคเป็นจำนวนมากว่า จากการตรวจสอบข้อเท็จจริง พบผู้ติดเชื้อในชุมชน ซ.เพชรเกษม 84 จำนวน 14 ราย ในวันที่ 28 เม.ย. 64 สำนักอนามัย ศูนย์บริการสาธารณสุขและสำนักงานเขต ได้ลงพื้นที่สอบสวนโรค ผู้ติดเชื้อเป็นพนักงานห้างเดอะมอลล์ บางแค จึงได้ Swab ตรวจหาเชื้อเชิงรุกเพิ่มเติม รวมพบติดเชื้อเพิ่ม 191 ราย มีรายละเอียด ดังนี้
– พนักงานห้างเดอะมอลล์ บางแค และคนที่เกี่ยวข้องบางส่วน 3,686 คน พบติดเชื้อ 82 ราย
– ผู้อยู่อาศัยในชุมชน ซ.เพชรเกษม 84 จำนวน 2,700 ราย พบติดเชื้อ 13 ราย
สอบสวนโรคในพื้นที่บางแคเพิ่มเติม พบผู้ติดเชื้อทำงานเป็นพนักงานรถเมล์ 7 ราย พักอาศัยในชุมชนบ้านขิง จึงได้ Swab หาเชื้อเชิงรุกผู้สัมผัสเสี่ยงสูงเพิ่มเติมอีก ในวันที่ 30 เม.ย. และวันที่ 3-5 พ.ค. 64 ดังนี้
– คนในชุมชนบ้านขิง 1,500 คน พบผู้ติดเชื้อ 87 ราย
– คนที่พักอาศัยในหมู่บ้านทวีโชติ 150 คน พบผู้ติดเชื้อ 9 คน
– พนักงานรถเมล์ 70 คน รอผลตรวจ
อย่างไรก็ตามคลัสเตอร์ผู้ติดเชื้อในพื้นที่บางแคนี้ ยังอยู่ระหว่างการควบคุมโรค